Cmorej, Peter, poslanec NR SR (2020-04-29):
Ďakujem pekne za slovo. Vážený pán predsedajúci, kolegovia, kolegyne, ja by som sa chcel venovať témam, ktoré tu, myslím, že ešte v rozprave k PVV-čku neodzneli a považujem ich za svoje témy, a to konkrétne k dôchodkovému systému, k daniam a odvodom. Začnem tými daňami a odvodmi. Ako iste viete, jeden z hlavných záväzkov SaS v predvolebnej kampani bolo znižovanie daní a znižovanie daňovo-odvodového zaťaženia celkového. Jeden z našich hlavných sľubov bol, že dane sa určite zvyšovať nebudú. Musím otvorene priznať, že presadenie týchto programových cieľov do programového vyhlásenia vlády sa stalo s príchodom koronakrízy veľmi náročným. Výpadky na strane príjmov sú naozaj veľké, budú veľké a znižovanie daní bude asi pomerne náročné. Explicitný záväzok na znižovanie daňovo-odvodového zaťaženia sa nám tým pádom do programového vyhlásenia vlády prepašovať nepodarilo, aj keď sme sa s kolegom Mariánom snažili. Chcem však našich voličov ubezpečiť, že formuláciu „vláda Slovenskej republiky vytvorí predpoklady pre zastavenie rastu daňovo-odvodového zaťaženia“ neberieme len tak akože a budeme na tom dôsledne trvať. Takisto ma teší, že som do PVV-čka dostal záväzok, že sa pokúsime o návrat k osvedčenému jednoduchému princípu rovnej dane. Už sme to raz zažili, vieme, aké pozitívne efekty to malo, a sme pevne presvedčení, že rovnaké pozitívne efekty to bude mať aj druhýkrát, a najmä tým odstránime rôzne deformácie a zlepšíme motiváciu priznávať príjmy. Prejdem k odvodom. Taktiež ako, ako pri daniach, odvody sú vlastne tiež príjmom štátu, takže ich znižovanie bude veľmi náročné, avšak som veľmi rád, že sa do programového vyhlásenia vlády dostali princípy, na ktorých je postavený odvodový bonus. Skúsim ich niektoré prečítať. Explicitný záväzok, že zjednodušíme legislatívu štátnych sociálnych dávok s využitím už existujúcich informácií a informačných zdrojov, ktorými štát disponuje. Žiaľbohu, dnes štát reálne nevie, komu vypláca koľko peňazí a za čo, lebo nie sú prepojené štátne systémy. Nevieme zistiť, koľko daní, alebo teda štát nemá na jednom mieste informáciu, koľko daní zaplatil napríklad človek, ktorý poberá niektoré príspevky. Toto pevne veríme, sme presvedčení, že sa za tieto štyri roky zmení a naozaj informácie budú naprieč rezortami, ale aj inými orgánmi ústrednej správy tiecť úplne prirodzene. Dôležitý je taktiež záväzok, že znížime daňovo-odvodové zaťaženie nízkopríjmových skupín vrátane posilnenia odpočítateľnej položky pre nízkopríjmových zamestnancov. Nemyslím si, že tu v pléne sedia znalci odvodového bonusu, ktorí by vedeli o ňom viacej ako bulvárne informácie, ktoré si mohli prečítať v médiách, prípadne na nejakých blogoch, avšak toto je ten hlavný princíp odvodového bonusu, aby sme vytvorili súbeh mzdy a dávky, aby sme podporili najmä tých nízkozarábajúcich a tých, ktorí si dneska nevedia z objektívnych príčin nájsť zamestnanie, lebo nevyprodukujú tú hodnotu minimálnej mzdy. Prehodnotíme možnosti zmien daňovo-odvodového systému s cieľom jeho zjednodušenia a zefektívnenia a aj odbúraním nadmernej administratívnej záťaže a obnovíme reformný zámer zjednotenia výberu daní s cieľom vyberať dane a poistné jednou inštitúciou, a to Finančnou správou Slovenskej republiky. Je to ďalší princíp, ktorý máme z odvodového bonusu alebo ktorý bol zahrnutý v odvodovom bonuse. Chceme, aby komunikácia štátu, čo sa týka dávok a daní, prebiehala s jednou inštitúciou, a to s Finančnou správou, a chceme, aby bol, bolo významne odbúrané, aby bola významne odbúraná administratívna záťaž, zjednodušené vzorce na výpočet príjmu, teda odvodov, následne čistej mzdy a taktiež je veľmi dôležitý záväzok, že prehodnotíme efektívnosť výnimiek a zvýhodnení na strane daní a odvodov, ktoré v súčasnosti dosahujú až výšku 1,6 miliardy. Týmto dosiahneme zjednodušenie doterajšieho odvodového a poistného systému. Čo sa týka dôchodkového systému, som veľmi rád, že obe ministerstvá, ktoré k tomuto, ktoré sú hlavné v tejto téme, aj ministerstvo financií, aj ministerstvo práce, sociálnych vecí a rodiny, berú túto tému vážne. V pôvodnej verzii programového vyhlásenia vlády sa stať o dôchodkoch objavila v oboch návrhoch, oboch ministerstiev a som rád, že konečne urobíme pozitívne zmeny, na ktoré minulá vláda, ak to mám povedať slušne, tak nemala odbornú kapacitu. Veľmi dôležitý je záväzok, že budeme presadzovať dlhodobú udržateľnosť dôchodkového systému. Veľmi dôležité v dôchodkovom systéme je informovanosť, aby ľudia vedeli, na aký dôchodok majú šancu dosiahnuť, keď raz do toho dôchodku pôjdu. Informovanosť je úplne kľúčová potom pre ďalšie rozhodnutia ľudí, ktoré robia ohľadom, ohľadom ich správania sa, čo sa týka dôchodkov, prípadného sporenia si na dôchodok v súkromným schémach, a z tohto dôvodu je nevyhnutné, aby sme zaviedli tzv. oranžovú obálku, čo je pojem, ktorý je prebratý z Holandska, lebo tam v takej oranžovej obálke každému obyvateľovi raz ročne ide informácia, komplexná informácia, čo môžu očakávať na dôchodku, preto oranžová obálka. Nemusí to chodiť v obálke, žijeme v 21. storočí, úplne postačí, keď to bude elektronické, ale dôležité je, aby išlo o súhrnnú informáciu zo všetkých pilierov, teda oficiálnych pilierov, ktoré máme, to znamená z prvého, druhého a tretieho, s jasnými predikciami, čo môže daný dôchodca očakávať, kedy môže ísť do dôchodku a aký bude mať dôchodok. Toto si vyžaduje zmeny vo všetkých troch pilieroch alebo teda mierna reforma je potrebná vo všetkých troch pilieroch a veľmi sa teším, že do programového vyhlásenia vlády sa dostal záväzok, že bude prijatý ústavný zákon, ktorý definuje základné parametre nielen druhého, ale aj prvého piliera. Je to dôležité preto, lebo prvý pilier musíme udržať zdravý a dlhodobo udržateľný, aby sa nám raz nestalo, že nebude na dôchodky. Dôležité je preto, aby sme si jasne povedali a jasne priznali, aké sú skutočné výdavky dôchodkového systému, že to nie je len tých 18 %, ktoré voláme dôchodkové poistenie, ale je to podstatne viac a dôležité je to aj preto, aby sme zamedzili takej volebnej, takej masívnej volebnej korupcii, aká sa tu objavila na konci minulej vlády. Ja viem, že je to veľmi ľúbivé rozdávať na poslednú chvíľu, obzvlášť dôchodcom, je to veľmi vďačná voličská skupina, avšak musíme si vždy povedať aj, kde na to zoberieme. Ja pevne dúfam, že v takomto ústavnom zákone bude záväzok, bude za prvé, budú priznané skutočné výdavky na prvý pilier a bude tam záväzok, že pokiaľ niekto bude chcieť dôchodcom pridať, čo je úplne legitímne a ja by som bol rád, keby, keby im tie dôchodky rástli a významne rástli, tak bude musieť zároveň povedať, kde na to zoberie, ktoré dane zvýši alebo ktorému rezortu sa financie znížia. Takéto niečo, takýto ústavný zákon sme dlžný našim deťom a nielen im, aj súčasným dôchodcom. Vyžierať špajzu je totiž možné len dovtedy, kým sa nájde niekto, kto vám tu špajzu vždy naplní. Ako aj dnes vidíme, nemusí to byť vždy také, také samozrejmé, že len prídeme a požičiame si. Ako ste možno mali možnosť zachytiť, tak už dneska, keď chceme predať naše dlhopisy alebo štátne pokladničné poukážky, tak nemáme niekoľkonásobný dopyt oproti tomu, čo chceme, ale sme radi, že tú miliardu, dve, ktoré potrebujeme, získame. Prednedávnom tu schvaľovali ďalších desať miliárd, aby sme mali peniaze aj v máji aj po máji. Ďakujem pekne.